РЕГЛАМЕНТ (ЕО) № 937/2007 НА КОМИСИЯТА
от 6 август 2007 година
за изменение на Регламент (ЕО) № 1539/2006 за приемане на план относно разпределянето между държавите-членки на ресурси, начислими към финансовата 2007 година, за снабдяването с храна от интервенционните складове в полза на най-нуждаещите се лица в Общността и за дерогация от Регламент (ЕИО) № 3149/92
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3730/87 на Съвета от 10 декември 1987 г. относно определяне на общи правила за снабдяването с храна от интервенционни складове на определени организации и за разпределянето ѝ сред най-нуждаещите се лица в Общността (1), и по-специално член 6 от него,
като има предвид, че:
(1)
В съответствие с член 2 от Регламент (ЕИО) № 3149/92 на Комисията от 29 октомври 1992 г. относно установяване на подробни правила за снабдяването с храна от интервенционни складове в полза на най-нуждаещите се лица в Общността (2) с Регламент (ЕО) № 1539/2006 (3) Комисията прие план относно разпределянето между държавите-членки на ресурси, които да бъдат финансирани от предоставените бюджетни кредити в рамките на финансовата 2007 година за разпределянето на храна в полза на най-нуждаещите се лица в Общността. Този план определя по-специално, за всяка от държавите-членки, които прилагат действието, максималния размер на финансовите средства, предоставени за изпълнение на тяхната част от плана, както и количеството от всеки вид продукт, който следва да се изтегли от запасите, съхранявани от интервенционните агенции.
(2)
Член 3, параграф 3 от Регламент (ЕИО) № 3149/92 изисква от държавите-членки да преразгледат годишния план, когато промените по време на неговото изпълнение засягат 5 % или повече от въведените в плана на Общността количества или стойности за продукт.
(3)
На Комисията се съобщава неизползваното масло, което е повече от 5 % от стойността на общото количество масло в годишния план за 2007 г. Освен това, някои количества зърнени храни и захар вече не се изискват за плана за 2007 г.
(4)
В съответствие с член 3, параграф 4 от Регламент (ЕИО) № 3149/92 новите налични ресурси се предоставят на други държави-членки въз основа на техните заявления.
(5)
По време на операциите по изтегляне на ориза от интервенционните складове в Гърция стана ясно, че наличните количества не са били достатъчни, за да позволят пълното изпълнение на годишния план в Гърция. Следователно е необходимо да се адаптира разпределянето на интервенционните продукти или помощи за закупуване на пазара на продукти, които временно не са в наличност в интервенционните складове.
(6)
В член 3, параграф 2, първа и втора алинея от Регламент (ЕИО) № 3149/92 се определят крайните срокове за изтегляне на продукти от интервенционните складове. Тъй като изменението на плана предоставя на Полша допълнителни количества от 203 тона зърнени храни и 3 224 тона захар и на Словения допълнителни количества от 1 000 тона зърнени храни за изтегляне от интервенционните складове следва, по отношение на тези количества, да бъдат приети срокове, различни от посочените.
(7)
Регламент (ЕО) № 1539/2006 следва да бъде съответно изменен.
(8)
Мерките, предвидени в настоящия регламент, са в съответствие със становището на Управителния комитет по зърнените култури,
ПРИЕ НАСТОЯЩИЯ РЕГЛАМЕНТ:
Член 1
Приложенията към Регламент (ЕО) № 1539/2006 се изменят в съответствие с приложението към настоящия регламент.
Член 2
Чрез дерогация от член 3 от Регламент (ЕИО) № 3149/92 предвидените в първа алинея и във втора алинея, първо и четвърто изречение от посочения член крайни срокове не се прилагат за допълнителните количества от 1 203 тона зърнени храни и 3 224 тона захар, разпределени съгласно приложението към настоящия регламент.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 август 2007 година.